142. ΑΠΟΦΑΣΗ ΥΠΟΥΡΓΟΥ  ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ  Αριθ.ΔΟΑ/ΦΟ1/14482 της 23/25 Απρ. 1991 (ΦΕΚ Β΄ 248) Αναδιοργάνωση υπηρεσιακών μονάδων υπουργείων και λοιπών υπηρεσιών. Έχοντας υπόψη: 1.Τις διατάξεις του αρθρ.24 παρ.5 του Νομ.1558/1985 «Κυβέρνηση και Κυβερνητικά όργανα» (ΦΕΚ 137/Α). 2.Τα Π.Δ/τα Οργανισμών των Υπουργείων, γενικών γραμματειών Υπουργείων και αυτοτελών δημοσίων υπηρεσιών. 3.Το γεγονός ότι οι συνεχείς μεταβολές των οργανισμών έχουν ως συνέπεια τη διόγκωση του οργανωτικού σχήματος των κεντρικών υπηρεσιών των υπουργείων και λοιπών δημοσίων υπηρεσιών, με αποτέλεσμα την υπερβολική κατάτμηση και διάσπαση της ενότητας του αντικειμένου τους, την επικάλυψη αρμοδιοτήτων, την αύξηση του κόστους και την αδυναμία ολοκλήρωσης της ροής της εργασίας μέσα στην κάθε διεύθυνση με επακόλουθο να προκαλούνται καθυστερήσεις και δυσλειτουργίες. 4.Το γεγονός ότι είναι ανάγκη να περιορισθεί ο αριθμός των υπηρεσιακών μονάδων στα Υπουργεία και Ν.Π.Δ.Δ., έτσι ώστε να μειωθεί το κόστος λειτουργίας των υπηρεσιών, να βελτιωθούν οι μέθοδοι εργασίας και να επιταχυνθούν οι διαδικασίες, αποφασίζουμε: Άρθρο μόνο.-1.Οι υπηρεσιακές μονάδες επιπέδου Διεύθυνσης κάθετης αρμοδιότητας, καθώς και τα Τμήματα κάθετης ή γενικής αρμοδιότητας, των κεντρικών υπηρεσιών των υπουργείων, των γενικών γραμματειών υπουργείων και των αυτοτελών δημοσίων υπηρεσιών, που υφίστανται κατά τη δημοσίευση της απόφασης αυτής, μειώνονται υποχρεωτικά κατά 20% οι Διευθύνσεις και 25% τα Τμήματα, με τροποποίηση των οικείων οργανισμών τους, σύμφωνα με τις κείμενες διατάξεις, εντός 3 μηνών από τη δημοσίευση της απόφασης αυτής. Από τις παραπάνω ρυθμίσεις, εξαιρούνται τα Υπουργεία Εθνικής Άμυνας, Εξωτερικών, Δημόσιας Τάξης, Μακεδονίας-Θράκης και Αιγαίου. 2.Οι διατάξεις της προηγουμένης παραγράφου εφαρμόζονται και για τα Νομικά Πρόσωπα Δημοσίου Δικαίου(ΝΠΔΔ), με εξαίρεση τους Ο.Τ.Α., τα Νοσοκομεία, τα Ανώτατα Εκαπαιδευτικά Ιδρύματα(ΑΕΙ) και τα Τεχνολογικά Εκπαιδευτικά Ιδρύματα(ΤΕΙ), εφόσον έχουν 5 ή περισσότερες Διευθύνσεις κάθετης αρμοδιότητας. 3.Επίσης, στο πλαίσιο των παραπάνω ρυθμίσεων, καταργούνται κατά 10% κενές οργανικές θέσεις μόνιμου προσωπικού. Η απόφαση αυτή να δημοσιευθεί στην Εφημερίδα της Κυβερνήσεως και να κυρωθεί με νόμο. 